
REPUBLICA MOLDOVA
GUVERNUL
HOTĂRÂRE Nr. _______________
din ____________________________
cu privire la aprobarea Regulamentului resursei informaționale
„Trezoreria” formată de Sistemul informațional integrat al finanțelor publice

În temeiul art. 22 lit. d) din Legea nr. 467/2003 cu privire la informatizare şi la resursele informaţionale de stat (Monitorul Oficial al Republicii Moldova, 2004, nr. 6-12, art. 44), cu modificările ulterioare, Guvernul
HOTĂRĂȘTE:
1. Se instituie resursa informațională „Trezoreria” formată de Sistemul informațional integrat al finanțelor publice.
2. Se aprobă Regulamentul resursei informaționale „Trezoreria” formată de Sistemul informațional integrat al finanțelor publice (se anexează).

PRIM-MINISTRU						Vasile TOFAN

Contrasemnează
Ministrul Finanțelor						Victoria BELOUS
[bookmark: _GoBack]








Aprobat
prin Hotărârea Guvernului
nr. ___/20___

REGULAMENTUL
resursei informaționale ,,Trezoreria” formată de
Sistemul informațional integrat al finanțelor publice

Capitolul I
DISPOZIŢII GENERALE
1. Regulamentul resursei informaționale ,,Trezoreria” formată de Sistemul informațional integrat al finanțelor publice (în continuare - Regulament) cuprinde reglementări privind drepturile și obligațiile subiecților raporturilor juridice aferente creării și ținerii resursei informaționale, modalitatea de ținere a resursei informaționale, procedura de înregistrare, de modificare, de completare și de radiere a datelor, procedura de interacțiune cu furnizorii de date, precum și măsurile privind asigurarea securității resursei informaționale.
2. Resursa informațională „Trezoreria” formată de Sistemul informațional integrat al finanțelor publice (în continuare – RI Trezoreria) este o resursă informațională departamentală și constituie unica sursă oficială de date despre operațiunile trezoreriale privind executarea de casă a încasărilor bugetelor componente ale bugetului public național, a plăților bugetului de stat și a bugetelor locale, în baza clasificației bugetare și a planului de conturi contabile, precum și prezentarea documentelor de plată la executare trezoreriilor regionale.
3. Obiectivul principal al RI Trezoreria este optimizarea executării bugetului prin oferirea unui mediu unificat pentru gestionarea plăților, încasărilor, angajamentelor și lichidităților în monedă națională și valută. De asemenea, sistemul facilitează raportarea operativă și bugetară, alături de alocarea valorilor mobiliare de stat pe piața internă.
4. Noțiunile utilizate în prezentul Regulament au semnificațiile prevăzute în Legea nr.467/2003 cu privire la informatizare și la resursele informaționale de stat, Legea nr.71/2007 cu privire la registre, cadrul normativ privind protecția datelor cu caracter personal și Hotărârea Guvernului nr.278/2023 cu privire la aprobarea Conceptului Sistemului informațional integrat al finanțelor publice.
5. RI Trezoreria se ține în format electronic în limba română.

Capitolul II
SUBIECŢII RAPORTURILOR JURIDICE AFERENTE CREĂRII ȘI ȚINERII
6. Subiecţii din domeniul creării și ținerii RI Trezoreria sunt:
1) proprietarul;
2) posesorul;
3) deținătorul;
4) registratorul;
5) furnizorul de date;
6) destinatarii.
7. Proprietarul RI Trezoreria este statul.
8. Posesorul și deținătorul RI Trezoreria este Ministerul Finanțelor, care are următoarele atribuții:
8.1. asigură condițiile juridice, organizatorice şi financiare pentru crearea, ținerea și dezvoltarea RI Trezoreria  din contul alocațiilor bugetare ale acestuia;
8.2. exercită dreptul de posesie și folosință a RI Trezoreria;
8.3. exercită atribuții de ținere a RI Trezoreria care nu sunt legate de înregistrarea obiectelor, dacă legea nu prevede altfel.
9. Registratorul RI Trezoreria este Ministerul Finanţelor, care este delegat cu atribuțiile de înregistrare, completare sau modificare a datelor obiectului RI Trezoreria.
10. Furnizorul de date este persoana juridică de drept public (autoritatea/instituția bugetară și autoritatea/instituția publică la autogestiune), care are obligaţia, conform prevederilor cadrului normativ, să utilizeze RI Trezoreria pentru a prezenta documentele de plată în adresa Trezoreriilor Regionale ale Ministerului Finanțelor.
11. Furnizorul de date – autoritate/instituție bugetară (executorii primari de buget) are următoarele atribuţii:
11.1. perfectează documentele de plată în RI Trezoreria, care, după autorizarea acestora prin semnătură electronică de către persoanele cu dreptul la semnătură, se expediază Trezoreriilor Regionale ale Ministerului Finanțelor;
11.2. creează documentele justificative;
11.3. înregistrează și ține evidența contractelor încheiate;
11.4. depune rapoartele privind executarea bugetului în afara sistemului trezorerial;
11.5. generează și vizualizează rapoartele aferente autorităților/instituțiilor bugetare (Raportul FD-040);
11.6. generează și vizualizează rapoartele;
11.7. se conformează regulilor de utilizare stabilite de posesor.
12. Furnizorul de date  – autoritate/instituție publică la autogestiune (entități nonbugetare) are următoarele atribuţii:
12.1. creează, semnează și transmite către Trezoreriile Regionale deservente pentru executare documentele de plată;
12.2. creează documentele justificative;
12.3. depune rapoartele privind executarea bugetului în afara sistemului trezorerial (Raportul FD-040);
12.4. generează și vizualizează rapoartele aferente entităților nonbugetare.
13. Destinatarii RI Trezoreria sunt:
13.1. Trezoreria de Stat;
13.2. Trezoreriile Regionale ale Ministerului Finanțelor;
13.3. Direcțiile Generale Finanțe ale unităților administrativ-teritoriale;
13.4. auditorul, angajat al Curții de Conturi sau al subdiviziunii de audit intern care, în scopul desfășurării auditului conform mandatului acordat, are acces de vizualizare a documentelor de plată din cadrul RI Trezoreria, fără drept de modificare a acestora.
14. Trezoreria de Stat are următoarele atribuții:
14.1. perfectează documentele de plată în sistem, acceptă și execută documentele de plată;
14.2. întocmește informația privind necesitățile autorităților/instituțiilor bugetare finanțate de la bugetul de stat;
14.3. asigură evidența raportului privind executarea bugetului în afara sistemului trezorerial depus de către autoritățile/instituțiile bugetare (ambasadele, consulatele, reprezentanțele, alte instituții), care se deservesc în afara sistemului trezorerial;
14.4. asigură evidența impozitelor, taxelor și altor plăți încasate la bugetele de toate nivelele, în conformitate cu legislația Republicii Moldova;
14.5. efectuează, în baza normativelor stabilite, delimitarea și transferul zilnic al veniturilor generale de stat, cu înscrierea lor în conturile trezoreriale ale bugetelor respective;
14.6. restituie/trece în contul altor plăți sumele achitate în plus sau incorect de către contribuabili la bugetul de stat, bugetele locale, bugetul asigurărilor sociale de stat, fondurile asigurării obligatorii de asistență medicală;
14.7. efectuează plățile, în funcție de gradele de prioritate și a informației din prognoza lunară a lichidităților;
14.8. formează necesitățile pentru administratorii de buget (Ministerul Finanțelor, CNAS, CNAM, Consiliile locale);
14.9. evaluează necesarul și asigură disponibilul de mijloace bănești la conturile bancare ale Trezoreriilor Regionale pentru efectuarea cheltuielilor bugetului de stat;
14.10. monitorizează, verifică și execută încasările neidentificate;
14.11. închide anul bugetar de execuție;
14.12. generează și vizualizează rapoartele;
14.13. generează coduri IBAN (realizarea produselor alimentare, realizarea combustibilului, realizarea terenurilor, etc.);
14.14. asigură evidența contabilă a executării de casă a bugetului de stat, bugetelor locale și mijloacelor extrabugetare;
14.15. prelucrează extrasele din conturile deschise în lei și valută străină și eliberează extrase din conturile curente, conform prevederilor contractului încheiat între părți și a fișelor executării conturilor curente ale autorităților/instituțiilor deservente.
15. Trezoreriile Regionale ale Ministerului Finanțelor au următoarele atribuții:
15.1. deservesc autoritățile/instituțiile prin sistemul trezorerial al Ministerului Finanțelor;
15.2. generează codurile IBAN autorităților/instituțiilor deservente (realizarea produselor alimentare, realizarea combustibilului, realizarea terenurilor, etc.);
15.3. înregistrează și asigură evidența contractelor încheiate și prezentate de către autoritățile/instituțiile bugetare la Trezoreria Regională deserventă;
15.4. execută documentele de plată pentru efectuarea plăților autorităților deservente și a documentelor executorii;
15.5. întocmesc Informația privind necesitățile autorităților/instituțiilor bugetare finanțate de la bugetul de stat/bugetul local;
15.6. evidența contabilă a executării de casă a bugetului de stat, bugetelor locale și mijloacelor extrabugetare;
15.7. asigură evidența impozitelor, taxelor și altor încasări prevăzute de cadrul normativ al Republicii Moldova;
15.8. asigură evidența raportului privind executarea bugetului local în afara sistemului trezorerial depus de către autoritățile/instituțiile bugetare care se deservesc în afara sistemului trezorerial;
15.9. organizează și asigură reflectarea exactă, transparentă și în termen în evidența contabilă a operațiunilor efectuate prin Trezoreriile Regionale, întocmirea rapoartelor periodice privind executarea de casă a bugetului de stat, bugetelor locale și mijloacelor extrabugetare;
15.10. monitorizează, verifică și execută încasările neidentificate;
15.11. închide anul bugetar;
15.12. închide soldurile codurilor din planul de conturi contabile la rezultat și postarea acestora în Cartea Mare;
15.13. prelucrează extrasele din conturile deschise în lei și valută străină și eliberează extrasele din conturile curente, conform prevederilor contractului încheiat între părți și a fișelor executării conturilor curente ale autorităților/instituțiilor deservente;
15.14. generează și vizualizează rapoartele.
16. Direcțiile Generale Finanțe ale unităților administrativ-teritoriale au următoarele atribuții:
16.1. administrează categoriile de finanțare;
16.2. aprobă necesitățile, generează ordinele de plată pentru transferul mijloacelor bănești;
16.3. generează și vizualizează rapoartele.

Capitolul III
DREPTURILE ŞI OBLIGAŢIILE SUBIECŢILOR RI TREZORERIA
Secțiunea 1
Drepturile și obligațiile posesorului și deținătorului
17. Posesorul și deținătorul RI Trezoreria are dreptul:
17.1. să utilizeze informația disponibilă în cadrul RI Trezoreria pentru executarea atribuțiilor sale;
17.2. să propună soluții privind perfecționarea și eficientizarea proceselor de creare, ținere, administrare și utilizare a RI Trezoreria;
17.3. să solicite îmbunătățirea mecanismelor de creare, ținere, administrare și utilizare a RI Trezoreria în bază de contract;
17.4. să inițieze procedura de suspendare a drepturilor de acces la RI Trezoreria pentru utilizatorii care nu respectă regulile de utilizare a RI Trezoreria, stabilite conform prezentului Regulament;
17.5. să identifice și să propună integrarea noilor tipuri de documente de plată și  funcționalități aferente componentelor informatice ale RI Trezoreria;
17.6. să verifice autenticitatea şi veridicitatea datelor transmise de către utilizatorii                          RI Trezoreria, după caz;
17.7. să solicite oficial suspendarea temporară a accesului la RI Trezoreria.
18.  Posesorul și deținătorul RI Trezoreria are obligația:
18.1. să asigure condițiile juridice, organizatorice și financiare pentru crearea și ținerea RI Trezoreria;
18.2. să asigure ținerea RI Trezoreria în conformitate cu prevederile Legii nr.71/2007 cu privire la registre și ale prezentului Regulament;
18.3. să asigure înregistrarea obiectelor supuse înregistrării;
18.4. să asigure autenticitatea, plenitudinea și integritatea datelor în RI Trezoreria;
18.5. să asigure securitatea și protecția datelor din RI Trezoreria;
18.6. să asigure tuturor destinatarilor acces la datele din registru în conformitate cu legea și cu regulile de ținere a registrelor;
18.7. să asigure administrarea, ținerea, utilizarea și promovarea continuă a RI Trezoreria în conformitate cu nivelul agreat de servicii și în limita bugetului alocat;
18.8. să elaboreze și/sau să aprobe, conform competenței, cadrul normativ cu privire la utilizarea RI Trezoreria;
18.9. să asigure planificarea mijloacelor financiare pentru mentenanța anuală și dezvoltările suplimentare necesare pentru RI Trezoreria.
Secțiunea a 2-a
Drepturile și obligațiile furnizorului de date
19. Furnizorul de date RI Trezoreria are dreptul:
19.1. să utilizeze datele RI Trezoreria;
19.2. să solicite de la posesor suport consultativ pentru utilizarea RI Trezoreria;
19.3. să solicite de la destinatar suport consultativ la completarea corectă, din punct de vedere metodologic și tehnic, a documentelor de plată din cadrul RI Trezoreria;
19.4. să înainteze posesorului propuneri privind modificarea actelor normative care reglementează ținerea RI Trezoreria;
19.5. să înainteze posesorului propuneri cu privire la îmbunătățirea administrării, ținerii și utilizării RI Trezoreria.
20. Furnizorul de date RI Trezoreria este obligat:
20.1. să respecte regulile de utilizare a RI Trezoreria;
20.2. să asigure corectitudinea, autenticitatea, veridicitatea și integritatea datelor furnizate și respectarea termenelor de prezentare a acestora;
20.3. să colaboreze cu posesorul RI Trezoreria pentru asigurarea securităţii accesului la servicii şi să informeze despre orice acţiune suspicioasă de care are cunoştinţă şi care ar putea să reprezinte un atentat la serviciile respective;
20.4. să verifice procesul de plasare a informației în RI Trezoreria;
20.5. să nu plaseze în RI Trezoreria informații care pot fi obscene, defăimătoare sau ilegale;
20.6. să nu utilizeze RI Trezoreria într-un mod care poate duce la încălcarea drepturilor de proprietate/utilizare sau a cerințelor de securitate ale altor sisteme informaționale;
20.7. să nu folosească nicio aplicație software și niciun dispozitiv care să bruieze                             RI Trezoreria şi să nu încarce sau să pună la dispoziţie fişiere conţinând date eronate sau viruşi, prin niciun fel de metodă;
20.8. să nu obţină sau să nu încerce să obţină acces neautorizat la informații, indiferent de metodă;
20.9. să nu utilizeze RI Trezoreria în scop publicitar sau pentru orice fel de cerere/ofertă cu caracter comercial;
20.10. să efectueze acțiuni pentru asigurarea securității informației, să documenteze cazurile și tentativele de încălcare a acesteia, precum și să întreprindă măsurile ce se impun pentru prevenirea și lichidarea consecințelor.
Secțiunea a 3-a
Drepturile și obligațiile registratorului și ale destinatarului
21. Registratorul și destinatarul RI Trezoreria au dreptul:
21.1. să solicite, în baza unei cereri aprobate în scris, și să recepționeze de la posesorul RI Trezoreria accesul la date/informații în conformitate cu scopul prelucrării și atribuțiile deținute;
21.2. să vizualizeze datele, informațiile și documentele din RI Trezoreria în conformitate cu drepturile de acces stabilite, fără dreptul de a modifica aceste date, informații și documente.
22. Registratorul și destinatarul RI Trezoreria au obligația:
22.1. să asigure respectarea cerințelor privind protecția datelor cu caracter personal utilizate în cadrul RI Trezoreria, în conformitate cu prevederile actelor normative;
22.2. să întreprindă măsuri pentru evitarea accesului neautorizat al persoanelor terțe;
22.3. să utilizeze  RI Trezoreria exclusiv conform destinației și în strictă conformitate cu legislația;
22.4. să asigure protecția, securitatea și confidențialitatea datelor, a informațiilor și a documentelor vizualizate sau prelucrate în RI Trezoreria.

Capitolul IV
ȚINEREA, ACCESAREA ȘI UTILIZAREA  RI TREZORERIA
23. RI Trezoreria conține date despre documentele de plată; încasările în moneda națională; angajamentele în moneda națională și valută străină, plățile în moneda națională și valută străină; lichidități; raportarea operativă și periodică, analitică și bugetară; opțiunile de alocare a valorilor mobiliare de stat pe piața internă.
24. RI Trezoreria se accesează prin Sistemul informațional „Cabinetul electronic al autorității/instituției bugetare”. Pentru a accesa RI Trezoreria, utilizatorii (persoane juridice) vor folosi exclusiv serviciul electronic guvernamental de autentificare și control al accesului (MPass). Accesul la datele RI Trezoreria este condiționat de rolurile alocate utilizatorilor acesteia.
25. Componentele informatice aferente RI Trezoreria oferă funcționalități de bază prevăzute în Conceptul Sistemului informațional integrat al finanțelor publice, aprobat prin Hotărârea Guvernului nr.278/2023.
26. Ținerea RI Trezoreria este asigurată de posesor până la luarea deciziei de încetare a ținerii acesteia. În cazul încetării ținerii RI Trezoreria, datele și documentele generate în cadrul acesteia se arhivează în condițiile cadrului normativ aplicabil.

Capitolul V
ÎNREGISTRAREA, MODIFICAREA, COMPLETAREA
ȘI RADIEREA DATELOR ÎN RI TREZORERIA
27. Înregistrarea, modificarea și/sau completarea, precum și radierea datelor din cadrul                RI Trezoreria se efectuează de către posesorul acesteia, prin intermediul registratorului de date desemnat, în modul stabilit prin actul normativ aprobat de posesor.
28. RI Trezoreria asigură accesarea și vizualizarea informației la orice etapă de înregistrare, modificare și/sau completare și radiere a datelor, precum și evidența tuturor modificărilor și completărilor. Toate modificările efectuate în RI Trezoreria sunt jurnalizate și păstrate automat în ordine cronologică, prin intermediul serviciului electronic guvernamental de jurnalizare (MLog), în conformitate cu prevederile pct.4 sbpct.1) din Hotărârea Guvernului nr.708/2014.
29. Rapoartele și declarațiile depuse în RI Trezoreria se semnează cu semnătură electronică calificată, prin intermediul serviciului electronic guvernamental integrat de semnătură electronică (MSign), în conformitate cu pct.4 sbpct.4) din Hotărârea Guvernului nr.405/2014, precum și legislația privind identificarea electronică și serviciile de încredere.
30. RI Trezoreria efectuează validări automate ale datelor, precum și prezența semnăturii electronice, completitudinea câmpurilor obligatorii, conformitatea tipului de raport și consecvențe între indicatori, care se publică în Ghidul utilizatorului.
31. Utilizatorii RI Trezoreria au obligația de a consulta și a respecta condițiile de utilizare a datelor și serviciilor, publicate în RI Trezoreria și Ghidul utilizatorului.

Capitolul VI
INTERACŢIUNEA CU FURNIZORII DE DATE
32. Furnizorii de date ai RI Trezoreria sunt persoane juridice de drept public, care au obligația, conform prevederilor cadrului normativ, să utilizeze RI Trezoreria pentru a prezenta documentele de plată în adresa autorităților publice destinatare.
33. Schimbul de date dintre RI Trezoreria cu sistemele și resursele informaționale de stat ale altor participanți publici, se realizează prin intermediul platformei de interoperabilitate (MConnect), în condițiile art.6 alin.(3) din Legea nr.142/2018. Totodată, schimbul de date dintre RI Trezoreria și celelalte componente ale Sistemului informațional integrat al finanțelor publice, deținute de Ministerul Finanțelor, poate avea loc în afara platformei de interoperabilitate, în condițiile art.6 alin.(5) din Legea nr.142/2018.

Capitolul VII
ASIGURAREA SECURITĂŢII RI TREZORERIA
34. Datele din RI Trezoreria fac parte din categoria datelor care necesită a fi protejate. Asigurarea securității, confidențialității şi a integrității datelor prelucrate în cadrul RI Trezoreria se efectuează de către subiecții cu drepturi de acces la sistem cu respectarea strictă a cerințelor față de asigurarea securităţii datelor cu caracter personal la prelucrarea acestora.
35. Măsurile de protecție şi securitate a datelor din RI Trezoreria reprezintă o parte componentă a lucrărilor de creare, utilizare a RI Trezoreria şi se respectă de către toţi subiecții RI Trezoreria.
36. Schimbul informațional se efectuează cu utilizarea mijloacelor software şi hardware, doar prin canale securizate, asigurând integritatea şi securitatea datelor.
37. Prelucrarea datelor cu caracter personal în cadrul RI Trezoreria se efectuează în conformitate cu prevederile legislației privind protecția datelor cu caracter personal.
38. În condiţiile prezentului Regulament, datele cu caracter personal se referă la următoarele categorii/tipuri: nume, prenume, IDNP şi date de contact (adresa de e-mail). Datele cu caracter personal se prelucrează exclusiv în măsura în care sunt necesare scopului şi obiectivelor stabilite, conform competenţelor atribuite subiecţilor din raporturile juridice aferente creării şi ţinerii                    RI Trezoreria. Prelucrarea acestora se realizează cu măsuri adecvate de securitate şi confidențialitate, ţinând cont de riscurile asociate procesării şi caracterul datelor, conform principiilor stabilite de legislaţia privind protecţia datelor cu caracter personal.
39. Obiecte ale asigurării protecției şi securităţii informaţiei din cadrul RI Trezoreria se consideră tot complexul de mijloace software şi hardware care asigură realizarea proceselor informaţionale:
39.1. bazele de date, suporturile materiale care conţin informaţii privind date cu caracter personal;
39.2. sistemele informaţionale, sistemele operaţionale, sistemele de gestionare a bazelor de date şi alte aplicaţii care asigură activitatea RI Trezoreria;
39.3. sistemele de comunicaţii electronice, reţelele, serverele, calculatoarele şi alte echipamente şi mijloace tehnice de captare şi prelucrare a informaţiei.
40. Protecţia datelor se efectuează prin următoarele metode:
40.1. asigurarea măsurilor de protecţie a datelor prin folosirea metodelor criptografice pentru transmiterea informaţiei prin reţelele de transport de date guvernamentale;
40.2. excluderea accesului neautorizat la date din RI Trezoreria prin utilizarea funcţionalităţilor de autentificare ale serviciului guvernamental de autentificare şi control al accesului (MPass);
40.3. prevenirea acţiunilor intenţionate şi/sau neintenţionate ale utilizatorilor care pot duce la distrugerea sau denaturarea datelor;
40.4. utilizarea obligatorie a produselor de program licenţiate şi aprobate;
40.5. coordonarea solicitării de instalare a unui produs de program cu posesorul acesteia;
40.6. monitorizarea procesului de exploatare al RI Trezoreria prin intermediul mecanismului de jurnalizare;
40.7. păstrarea şi actualizarea registrelor importante de securitate necesare pentru menținerea înregistrărilor de audit şi analiza integrității sistemului, precum şi pentru monitorizarea activității utilizatorilor.
41. Posesorul RI Trezoreria elaborează şi implementează politica de securitate informațională pentru a asigura respectarea regulilor, standardelor şi normelor acceptate în domeniul securității informaționale, conform prevederilor Hotărârii Guvernului nr.562/2025 cu privire la modul de realizare a obligațiilor de asigurare a securității cibernetice de către furnizorii de servicii în sectoarele critice, incluzând:
41.1. identitatea persoanei responsabile de politica de securitate;
41.2. măsurile tehnico-organizatorice principale necesare pentru asigurarea ținerii, administrării și utilizării RI Trezoreria;
41.3. procedurile interne care previn cazurile de modificare nesancţionată a mijloacelor software şi/sau a informaţiei din cadrul RI Trezoreria;
41.4. responsabilităţile personalului cu privire la asigurarea securităţii informaţionale;
41.5. procedurile de control intern pentru subiecţii implicaţi în operarea RI Trezoreria, privind respectarea condiţiilor de securitate informaţională.
42. Politica de securitate se aduce la cunoştinţa fiecărui utilizator, care trebuie să cunoască obligaţiile de serviciu privind respectarea securităţii informaţionale şi totalitatea procedurilor formale pe care trebuie să le respecte în strictă conformitate cu politica de securitate.
43. În cadrul RI Trezoreria se prelucrează datele cu caracter personal strict necesare scopului prestabilit, asigurându-se un nivel de securitate şi confidențialitate adecvat privind riscurile asociate prelucrării şi caracterului datelor.


Capitolul VIII
CONTROLUL ȘI RĂSPUNDEREA
44. Crearea, ținerea și administrarea RI Trezoreria este supusă controlului intern. Controlul intern privind organizarea şi funcţionarea RI Trezoreria se efectuează de către posesor.
45. Responsabilitatea pentru organizarea funcţionării RI Trezoreria aparţine posesorului acesteia.
46. Utilizatorii în atribuţiile cărora intră administrarea RI Trezoreria, introducerea datelor, furnizarea/recepționarea informaţiilor precum și asigurarea ținerii corespunzătoare a RI Trezoreria, poartă răspundere personală în conformitate cu legislaţia Republicii Moldova, pentru completitudinea, autenticitatea, veridicitatea, integritatea informaţiei, precum şi pentru păstrarea şi utilizarea ei.
47. Toţi subiecţii RI Trezoreria poartă răspundere conform legislaţiei pentru prelucrarea, divulgarea şi transmiterea informaţiei din sistem ce conţine date cu caracter personal către persoane terţe, contrar prevederilor legislaţiei.
48. Responsabilitatea pentru organizarea și gestionarea RI Trezoreria îi revine deținătorului.
49. Subiecții raporturilor juridice aferente RI Trezoreria care asigură înregistrarea, actualizarea și securitatea datelor, poartă răspundere personală, în conformitate cu legislația, pentru completitudinea, autenticitatea, veridicitatea, exactitatea și integritatea informației furnizate și înscrise, precum și pentru păstrarea, protecția și utilizarea legală a acesteia.
50. Accesul la RI Trezoreria se suspendă de către posesor, cu informarea prealabilă sau, după caz, ulterioară a subiecților, prin mijloace tehnice disponibile, în caz de apariţie a uneia dintre următoarele situaţii:
50.1. în timpul efectuării lucrărilor profilactice ale complexului de mijloace software şi hardware aferente RI Trezoreria;
50.2. la apariţia impedimentelor justificatoare, cum ar fi: atacuri cibernetice, defecțiuni în rețelele de comunicații, întreruperi de energie sau alte evenimente neprevăzute care împiedică temporar accesarea ori utilizarea RI Trezoreria;
50.3. la încălcarea cerinţelor sistemului de securitate a informaţiei, dacă aceasta prezintă pericol pentru ținerea RI Trezoreria;
50.4. în cazul apariţiei dificultăţilor tehnice în funcţionarea complexului de mijloace software şi hardware aferente RI Trezoreria.

